text: [{"text_idx": "#000001", "text": "Fyrsta oljuskipi\u00f0 a\u0301 Atlantsmo\u0301ti i\u0301 s\u00f8guna"}, {"text_idx": "#000002", "text": "Petrojarl Foinaven var framlei\u00f0sluskipi\u00f0, FPSO, sum to\u0301k i\u0301mo\u0301ti fyrstu oljuni i\u0301 ny\u0301ggja oljulandslutinum a\u0301 Atlantsmo\u0301tinum eystan fyri F\u00f8royar fyri 25 a\u0301rum si\u0301\u00f0ani."}, {"text_idx": "#000003", "text": "Eitt ty\u0301\u00f0andi ti\u0301\u00f0arskei\u00f0 i\u0301 bretsku oljus\u00f8guni enda\u00f0i nu\u0301 um dagarnar, ta\u0301 25 a\u0301ra gamla flaggskipi\u00f0 a\u0301 Atlantsmo\u0301tinum, tvs. \u00f8kinum millum Hetland og F\u00f8royar, Petrojarl Foinaven, loysti akkerini og var\u00f0 sleipa\u00f0 til vesturskotsku havnina i\u0301 Huntingston."}, {"text_idx": "#000004", "text": "Avger\u00f0 er si\u0301\u00f0ani tikin um, at skipi\u00f0 skal h\u00f8ggast upp i\u0301 Danmark. Oljuskipi\u00f0 hevur t\u00e6nt si\u0301na uppga\u0301vu \u00f8ll hesi a\u0301rini i\u0301 har\u00f0balna Atlantshavi skamt fra\u0301 f\u00f8royska markinum. Har hevur ta\u00f0 sta\u00f0i\u00f0 fyri einum ty\u0301\u00f0andi parti av bretsku oljuframlei\u00f0sluni."}, {"text_idx": "#000005", "text": "Petrojarl Foinaven sleipa\u00f0ur til skotska havn eftir 25 a\u0301ra t\u00e6nastu n\u00e6r vi\u00f0 f\u00f8royska marki\u00f0"}, {"text_idx": "#000006", "text": "Nu\u0301 skipi\u00f0 ikki longur er a\u0301 oljulei\u00f0ini umr\u00f8\u00f0ur BP, sum er fyrist\u00f8\u00f0ufelag, lagnuna hja\u0301 sto\u0301ru oljukelduni, i\u00f0 framvegis goymir 200 mio\u0301. tunnur av olju. Petrojarl Foinaven var so miki\u00f0 illa fari\u00f0 vegna ve\u00f0ur og vind og a\u0301haldandi framlei\u00f0slu i\u0301 fjo\u0301r\u00f0ings \u00f8ld, at ta\u00f0 ikki var forsvarligt longur at bru\u0301ka ta\u00f0 i\u0301 framlei\u00f0sluni."}, {"text_idx": "#000007", "text": "Foinaven oljulei\u00f0in, sum var tann fyrsta, i\u00f0 fo\u0301r undir framlei\u00f0slu a\u0301 Atlantsmo\u0301tinum, hevur eisini havt serstakan ty\u0301dning fyri oljutilgongdina i\u0301 F\u00f8royum. Ta\u0301 keldan var\u00f0 funnin i\u0301 1990 var ta\u00f0 manningin a\u0301 Teistanum, sum avdu\u0301ka\u00f0i ein gassloga, i\u00f0 bra\u0301dliga sto\u0301\u00f0 upp u\u0301r leitipallinum Ocean Alliance. Hesin var\u00f0 fyrsta pro\u0301gvi\u00f0 um, at olja i\u0301 rakstrarverdum n\u00f8gdum var\u00f0 funnin eystan fyri f\u00f8royska marki\u00f0. Og henda hendingin gj\u00f8rdist eisini katalysatorurin til f\u00f8royska oljuleiting, sum to\u0301k seg upp 10 a\u0301r seinni. Hon fekk oljufel\u00f8g at hyggja longur vestur i\u0301 hav til F\u00f8roya."}, {"text_idx": "#000008", "text": "Ti\u0301\u00f0indini um eina risasto\u0301ra oljukeldu so n\u00e6r F\u00f8royum fingu b\u00e6\u00f0i f\u00f8royskar myndugleikar og u\u0301tlendsk oljufel\u00f8g at varpa ljo\u0301s a\u0301 f\u00f8roysku undirgrundina. Nu\u0301 olja var so t\u00e6tt vi\u00f0 marki\u00f0, kundi ta\u00f0 ikki eisini givi\u00f0 eina a\u0301bending um, at olja eisini mundi vera i\u0301 f\u00f8roysku undirgrundini?"}, {"text_idx": "#000009", "text": "Eitt a\u0301r eftir at Foinaven keldan var\u00f0 funnin var\u00f0 gj\u00f8rd avtala millum F\u00f8royar og Danmark um yvirt\u00f8ku av undirgrundini, og ta\u00f0 saman vi\u00f0 oljufundinum hinumegin marki\u00f0 setti av a\u0301lvara gongd a\u0301 f\u00f8roysku oljutilgongdina."}, {"text_idx": "#000010", "text": "Fyrsta framlei\u00f0slan fra\u0301 Foinaven gj\u00f8rdist veruleiki i\u0301 1997, og ta\u0301 vo\u0301ru eisini fyrireikingarnar til fyrstu f\u00f8roysku oljuleitingina komnar so miki\u00f0 langt, at fyrsta leitiumfari\u00f0 i\u0301 F\u00f8royum kundi fara av bakkastrokki try\u0301 a\u0301r seinni. Enn ein sto\u0301r oljukelda var\u00f0 funnin n\u00e6rhendis Foinaven og fekk hon navni\u00f0 Schiehallion, og fo\u0301r hon undir framlei\u00f0slu i\u0301 1998. I\u0301 1999 var\u00f0 avtala gj\u00f8rd um undirgrundarmark millum F\u00f8royar og Bretland, og a\u0301ri\u00f0 eftir bu\u00f0u fyrstu oljufel\u00f8gini uppa\u0301 leiti\u00f8ki i\u0301 F\u00f8royum."}, {"text_idx": "#000011", "text": "Petrojarl Foinaven slo\u0301\u00f0a\u00f0i i\u0301 veruleikanum fyri olju- og gass\u00e6vinty\u0301rinum a\u0301 Atlantsmo\u0301tinum \u00f8llum. Eftir Foinaven og Schiehallion keldurnar vo\u0301r\u00f0u latnar upp, kom tu\u0301rurin i\u0301 2005 til oljurisan Clair, sum var\u00f0 funnin i\u0301 1977. Men t\u00f8knin var ikki ment til at byggja u\u0301t kelduna ta\u0301 og skuldu ganga n\u00e6rum 30 a\u0301r, a\u0301\u00f0renn hol var\u00f0 sett a\u0301 fyrstu u\u0301tbyggingina a\u0301 Clair."}, {"text_idx": "#000012", "text": "Teistin uppdagar gassloga fra\u0301 Foinaven kelduni n\u00e6r f\u00f8royska marki\u00f0. Hesin skuldi fa\u0301a sto\u0301ran ty\u0301dning fyri leitia\u0301hugan i\u0301 F\u00f8royum seinni."}, {"text_idx": "#000013", "text": "Si\u0301\u00f0ani er enn ein sto\u0301r u\u0301tbygging gj\u00f8rd har, Clair Ridge, og i\u0301 dag stendur tri\u00f0ja u\u0301tbyggingin fyri framman, Clair South."}, {"text_idx": "#000014", "text": "Av \u00f8\u00f0rum u\u0301tbyggingum av olju- og gasskeldum a\u0301 Atlantsmo\u0301tinum kunnu nevnast Solan og Lancaster har su\u00f0uri, og si\u0301\u00f0ani longur nor\u00f0uri sto\u0301ra gassu\u0301tbyggingin Laggan Tormore og Glenlivet og Edradour. Allar hesar mongu keldurnar eru i\u0301 dag ein ty\u0301\u00f0andi veitari av orku til Bretlands. Og um n\u00f8kur a\u0301r koma m\u00f8guliga tv\u00e6r ny\u0301ggjar aftrat, nevniliga Cambo og Rosebank."}, {"text_idx": "#000015", "text": "Nu\u0301 Foinaven oljukeldan i\u0301 hvussu er fyribils er latin aftur, ver\u00f0ur no\u0301gv gitt i\u0301 bretskum orkumi\u00f0lum, hv\u00f8r framti\u0301\u00f0ar lagnan ver\u00f0ur hja\u0301 hesi enn sto\u0301ru oljukelduni. Enn er ikki greitt, hv\u00f8rjar \u00e6tlanir BP, sum eigur 100% av henni, hevur. Ein m\u00f8gleiki er, at BP fer undir eina enduru\u0301tbygging a\u0301 sta\u00f0num ella m\u00f8guliga kny\u0301tir komandi framlei\u00f0sluna i\u0301 grannakelduna Schiehallion. Eisini er m\u00f8guligt, at BP ly\u0301sir kelduna til s\u00f8lu, og at fleiri onnur fel\u00f8g, sum virka vestan fyri Hetland, kunnu hugsast at keypa."}, {"text_idx": "#000016", "text": "Tekur BP avger\u00f0 um at halda fram vi\u00f0 Foinaven fer felagi\u00f0 uttan iva at leggja sto\u0301ran dent a\u0301 elektrifisering av komandi framlei\u00f0sluni, eins og ta\u00f0 i\u0301 l\u00f8tuni ger i\u0301 sambandi vi\u00f0 eina a\u00f0ra u\u0301tbygging a\u0301 Atlantsmo\u0301tinum, nevniliga Clair South longur nor\u00f0ari."}, {"text_idx": "#000017", "text": "1. og 2. september ver\u00f0ur sto\u0301r ra\u0301\u00f0stevna hildin i\u0301 London, har m\u00f8guliga meira f\u00e6st at vita um framti\u0301\u00f0ina a\u0301 Atlantsmo\u0301tinum. Jar\u00f0feingi er umbo\u00f0a\u00f0 a\u0301 ra\u0301\u00f0stevnuni vi\u00f0 egnum ba\u0301si."}, {"text_idx": "#000018", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihald Stillingar av farsporum"}, {"text_idx": "#000022", "text": "Helvtin av orkuni fra\u0301 vindmyllulundum fer til spillis"}, {"text_idx": "#000023", "text": "Regin Mittu\u0301n ny\u0301ggjur fi\u0301ggjarstjo\u0301ri hja\u0301 Magn"}, {"text_idx": "#000024", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000025", "text": "Russland sendir oljutangaskip nor\u00f0ur um Sibiria"}, {"text_idx": "#000026", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000027", "text": "Bera o\u0301tta fyri ny\u0301ggjum gr\u00f8num brennievnum"}, {"text_idx": "#000032", "text": "Fyristing tel. 20 80 80 [email protected]"}]